Neeland (Gemeen Buxthu)

Neeland () is en Dörp in de Gemeen Buxthu in’n Landkreis Stood, Neddersassen.

 Geografie 

Neeland liggt as Stratendörp an de Grenz von Masch, Moor un Geest an dat linke Över achtern Eestdiek un an de Grenz na Oolland, warrt dor sülvs aver nich totellt.

De Naveröörd sünd Eestbrügg in’n Noorden, Moorenn in’n Noordoosten, Rübk in’n Oosten, Buxthu in’n Süden, Dammhusen in’n Süüdwesten un Loodkup in’n Noordwesten.

 Historie 

Neeland kummt 1287 as Nova Terra tooerst in de Oorkunnen vör. Wohrschienlich is dat as Kolonie von dat Klooster Ooldklooster ut anleggt worrn. To Neeland höört von öllers ok dat Vörwark Vagelsang to.

 Verwaltungsgeschicht 

In de Franzosentied von 1810 bet 1814 hett de Oort to de Mairie Buxthu in’n Kanton Buxthu höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör’n 1. Juli 1823 to dat Amt Oold- un Neeklooster tohöört un denn bet 1852 to de Vaagdie Oold- un Neeklooster in dat Amt Harsfeld. In dat Johr is de Oort in dat Amt Hornborg wesselt. Dat Amt Hornborg is aber blots bet 1859 bestahn bleven un Neeland hett denn wedder to dat Amt Harsfeld höört. Mit’n 1. April 1885 is dat Amt oplööst worrn un de Oort is in’n Kreis Jörk wesselt. Neeland is 1931 Deel von de Gemeen Buxthu worrn un dorbi von’n Kreis Jörk na’n Kreis Stood wesselt.

 Inwahnertall 

 Religion 

Neeland is evangeelsch-luthersch präägt un höört to dat Kaspel von de Petrus-Kark in Buxthu. Neeland harr fröher de besünnere Situatschoon, dat de lebennigen Lüüd to dat Kaspel von de Petrus-Kark höört hebbt, de Doden aver in Ooldklooster begraven worrn sünd.

För de Kathoolschen is de St.-Maria-Kark in Buxthu tostännig.

 Weertschop un Infrastruktur 

 Verkehr 

Neeland liggt as Stratendörp an de Kreisstraat 39, de in’n Noorden na Eestbrügg un an de Landsstraat 140 ran löppt un in’n Süden na Buxthu un an de Bundsstraat 73 rangeiht. Annere Straten gifft dat nich.

De nächste Bahnhoff is de Bahnhoff Buxthu an de Nedderelvbahn.

 Scholen 

Neeland hett keen egen School, de Kinner gaht in Buxthu na School.

 Ver- un Entsorgung 

För dat Afwater is de Stadtentwässerung Buxthu tostännig.

 Footnoten 

Kategorie:Oort
Kategorie:Landkreis Stood